I. Štefanec, poslanec: (2010-01-20):
Dnes sme tu preto, lebo vraj elektronické mýto bolo na Slovensku zavedené vraj takmer excelentne podľa slov pána ministra. Z osobných stretnutí s ľuďmi, pre ktorých bolo určené, ale mám takéto poznatky, nevedia, aké cesty sú vlastne spoplatnené, pretože neexistuje označenie a ľudia sú pochopiteľne zmätení. Objavili sa prípady platby za úseky, ktoré vozidlá nejazdili. Dokonca sa to stalo u vozidiel, ktoré neboli v tom čase na Slovensku. Mýto sa napočítava chaoticky. Napríklad dve vozidlá z rovnakej firmy išli za sebou. Jednému započítali za rovnaký úsek 5 eur, tomu druhému, ktorý išiel bezprostredne za ním, 25 eur. Započítavajú sa celé úseky, ako vieme, napriek tomu, že ich vozidlá ani zďaleka neabsolvujú celé. A mnohé prípady potvrdzujú, že sa ohlasuje jednotka, i keď sa pohybujete vo dvore firmy blízko spoplatnenej komunikácie alebo idete po súbežnej nespoplatnenej komunikácií. Tiež sa započítavajú diaľničné úseky, hoci ich vozidlá len križujú alebo dokonca prechádzajú po nadjazdoch. Čo sa týka výpisu, je len o číslach, ktoré, žiaľ, nič nehovoria. Chýba miesto výjazdu, dojazdu, prejdená vzdialenosť a mimo časových údajov je tam len číslo, ktoré je nazvané ako názov sekcie AID. Ďalší problém je zákaznícka linka, ktorá je takmer nedostupná. Toto všetko, dámy a páni, sú dôkazy o chaose a o pokazenom systéme, ktorý je potrebné napraviť. Dámy a páni, dovoľte mi tiež povedať, že náš premiér je zlý gazda. Dokázal to mnohokrát v minulosti a dokazuje to stále viac. Pri mýte jasne vidíme, že je zlý gazda tým, že 1. bola vybraná najdrahšia ponuka, ktorej realizácia je zbabraná a škodí ľuďom; 2. pán predseda vlády problémy nerieši, len ich odďaľuje napríklad tým, že dokázal, že on a jeho vláda šetriť nebude v tomto volebnom období; 3. v neposlednom rade tak, že sa nezastáva občanov a nestará sa o príjmy štátu a aj riešenie, jeho riešenie zbabraného zavedenia mýta rieši tak, že obmedzuje príjmy pre štát, ale nie pre prevádzkovateľa systému a, samozrejme, nie pre akcionára J & T. Elektronické mýto považujem za ďalší megaškandál zlého gazdu. Už pred jeho zavedením nabehol účet 365 mil. eur za predražené a oddialené zavedenie. To číslo pozostáva z 215 mil. eur za predraženú ponuku a 150 mil. eur za ročné straty. Zlý gazda opäť dokázal, že koná len pod nátlakom. Ešte začiatkom júna vyhlasoval, že nie je priestor na znižovanie daní, ale už o pár dní sa predháňal v návrhoch, o koľko zníži spotrebnú daň na naftu. Jej zníženie pritom odmietal v čase, keď príjmy do štátnej kasy prekonávali očakávanie, a robí tak dnes, keď príjmy aj jeho zásluhou drasticky klesajú. Pripomínam ešte, že pri podpise zmluvy pán minister tvrdil, že ho vlastne ani reálni vlastníci firmy nezaujímajú, a je zarážajúce, že zmluvu teda podpísal pre neho s neznámou firmou. Je úplne prirodzené, dámy a páni, aby ľudia platili len za to, čo naozaj spotrebujú. Pri miliardovom mýte to zatiaľ nebolo možné, aj keď pri obyčajnom mobilnom telefóne dokážete s rovnakou technológiou lokalizovať pohyb na pár metrov. Včera sme sa dozvedeli tiež novú informáciu. Pán minister povedal doslovne: „Dopravca, ktorý neprejde celým mýtom, spoplatnený úsek cesty I. triedy nezaplatí od 1. februára žiadne mýtne. Týka sa to každého dopravcu. V prípade, že opustí úsek a neprejde ho celý.“ Fajn. To je logické, ale logická je potom aj otázka, prečo až včera, pán minister, keď to bolo takmer excelentne zavedené? Pritom ministerstvo deklarovalo, že dopravcovia budú platiť za odjazdený kilometer už dávnejšie. Vieme, že stále tomu tak nie je. Ďalším problémom je poruchovosť palubných jednotiek. Tá je evidentne vysoká a je šokujúce, že pán minister sa nezastal ľudí a nezatlačil na prevádzkovateľa dodávateľa, ale zľahčoval túto situáciu. Pán minister, vy vážne budete platiť za túto zbabranú robotu a nezastanete sa občanov? Celý čas ste vystupovali skôr ako zástupca J & T a nie ako zástupca štátu. Vy ste platený z daní ľudí, a preto vás vyzývam, aby ste jednali s nespoľahlivým dodávateľom a nie aby ste bagatelizovali problémy občanov. Zbabrané mýto sa stalo ďalšou medzinárodnou hanbou Slovenska. Svedčia o tom nielen zástupy premrznutých a nahnevaných ľudí na našich hraniciach, ale aj výzvy z oficiálnych zahraničných miest, aby sa radšej vyhli Slovensku. Dnes tu vyslovujeme nedôveru ministrovi dopravy. Pán minister, my vám vlastne ale tú nedôveru vyslovovať nemusíme, vám ju vyslovil už váš nadriadený. Minimálne tým, že uznal požiadavky ľudí a zastavil spoplatnenie ciest I. triedy do konca tohto mesiaca. Úprimná vďaka patrí všetkým statočným dopravcom, ktorí sa nebáli ozvať. Podali ďalší jasný dôkaz, že súčasná vláda nerobí pre ľudí. Malí dopravcovia urobili veľa a boli úspešní. Verím, že úspešní budú aj občania, ktorí sa vyjadria jasne o päť mesiacov. Ďakujem veľmi pekne, dámy a páni. (Potlesk.)